Beblavý, Miroslav, poslanec NR SR (2012-09-14):
Ďakujem pekne, pani predsedajúca. Vážené kolegyne, vážení kolegovia, dovoľte mi predniesť pozmeňujúci návrh, ktorý sa týka jednej relatívne malej, ale pre mnohých ľudí podstatnej veci. Ide o poplatky za predčasné splácanie úverov v Štátnom fonde rozvoja bývania. Ako viete, v uplynulom roku a pol sme niekedy konsenzuálne, niekedy menej, schválili v podstate voči komerčným bankám to, že pri zmene úrokovej sadzby musia umožniť klientovi predčasne splatiť teda hypotekárne úvery bez poplatku. Posledná novela, ktorá doťahovala to aj pre časť úveru a posunula informačné práva klientov, bola schválená 140 hlasmi už v tomto parlamente na ostatnej schôdzi a už je účinná od 1. septembra. Čo sa priznám, že som nevedel, lebo to nebolo legislatívne upravené nijak, bolo to, že aj viaceré štátne inštitúcie, ktoré poskytujú úver a nie sú bankami, teda treba povedať, majú zakotvené poplatky za predčasné splatenie úveru. Konkrétne sa jedná o Študentský pôžičkový fond, Fond pre začínajúcich pedagógov a tento Štátny fond rozvoja bývania. Je to zvláštne teda nielen preto, že komerčným bankám niečo prikazujeme a samotné štátne inštitúcie to nedodržiavali, ale je to aj zvláštne to, že pri týchto štátnych inštitúciách preto nie je ani základná ekonomická logika z hľadiska záujmu štátu. O čo ide. Pri komerčných bankách, ony keď niekomu fixujú úrok, pri povedzme hypotekárnom úvere, tak si musia ten depozitár niekde získať, ony nemajú vlastné zdroje alebo tam majú obmedzené vlastné zdroje. To znamená, že pre nich naozaj, a tak sme to aj prijali, ten moment, kedy ako bez nákladov je možné sa zbaviť toho úveru, je v okamihu zmeny úrokovej sadzby, kedy si aj ony musia na tej depozitnej strane zabezpečiť znovu zdroje, a to sme im uložili. Ale pri štátnych inštitúciách, ako je Štátny fond rozvoja bývania, ako je Študentský pôžičkový fond, je to naopak. Tieto inštitúcie majú vlastné peniaze, ktoré do nich vložil štát nejakým spôsobom, alebo vkladá kontinuálne, a tých peňazí je kontinuálne nedostatok, teda vždy je tých peňazí menej, ako by sa chcelo požičať. To znamená, že je v záujme štátu, aby to ľudia splácali čo najskôr, ak môžu. Takže dokonca si viem predstaviť, že by štát mal aj nejak bonifikovať týchto ľudí. Ale naše prekvapenie bolo veľké, keď sme zistili, že mimo rámca zákonov svojimi internými predpismi všetky tieto fondy majú takéto poplatky za predčasné splatenie, čím vlastne ľudí, naopak, odrádzajú. To znamená, konajú nielen proti nim a dokonca konajú proti záujmu štátu, priznám sa, či z nejakej krátkozrakosti, alebo z hľadiska nejak z toho, že spoliehajú, že ľudia, čo chcú predčasne splatiť, aj tak splatia a ešte aj fond vycashuje jeden, druhý nejaký poplatoček, neviem. Ale keď sme na to prišli, tak sa rozhodli to zmeniť. Keďže fondy školské – študentské sú dnes v pripomienkovom konaní, pán minister Čaplovič navrhuje úplne nový fond na podporu vzdelávania, tak tam nemá význam teraz robiť nejaké novely, treba počkať, kým vládny návrh príde. My sme ho požiadali v pripomienkach, aby to riešil, a využili sme to, že na tejto schôdzi je pre ten program Jessica, Jeremie, o ktorom hovoril pán minister, otvorený Štátny fond rozvoja bývania a navrhli sme teda, aby aj v tomto zákone sme to vyriešili. Ja by som na tomto mieste, ešte než prečítam pozmeňovák, chcel veľmi oceniť a naozaj verejne aj postup pána ministra, teda nechcem nič prejudikovať, dúfam, že bude pozitívny, ale včera naozaj sme veľmi, nielenže teda pozitívny, ale veľmi rýchlo a promptne ministerstvo konalo v diskusii o tomto a musím povedať, že málokedy som zažil takúto technickú promptnosť a profesionalizmus zo strany ministerstva. Takže chcel som to verejne oceniť, aby samozrejme, keď sa tu aj hádame, prekárame alebo kritizujeme, aby sme ocenili, keď to naopak funguje. Takže chcem, pán minister, poďakovať, len teraz dúfam, že nepoviete v záverečnom vystúpení, že ste proti, lebo potom by to trochu kazilo ten dojem, ale verím, že nie. A teraz mi dovoľte prečítať ten samotný pozmeňovací návrh. V čl. I bod 1. Za bod 7 sa vkladajú nové body 8 a 9, ktoré znejú: Bod 8. V § 15 sa za odsek 3 vkladá nový odsek, ktorý znie: „(4) Fondu sa zakazuje požadovať od žiadateľa úhradu úrokov, poplatkov alebo iných nákladov v súvislosti s predčasným splatením úveru alebo jeho časti na písomný podnet žiadateľa.“ Koniec odseku. Bod 9. Za § 18c sa vkladá nový § 18d, ktorý znie: „§ 18d Ustanovenie § 15 ods. 4 sa vzťahuje na všetky zmluvy o poskytnutí podpory vo forme úveru podľa § 8 ods. 1 písm. a) uzavreté pred účinnosťou tohto zákona.“ Dovoľte mi teda požiadať vás o podporu tohto pozmeňovacieho návrhu. Ďakujem veľmi pekne.